**Zsámbok község Önkormányzata**

**pályázatot hirdet a településen székhellyel rendelkező és működő egyesületek., civil szervezetek, alapítványok részére, pénzbeli önkormányzati támogatásra**

**1. A pályázat címe és célja:**

A pályázat címe: „Civil szervezetek 2022. évi önkormányzati támogatása”.

A pályázat célja a helyi civil szervezetek által az önkormányzat feladatkörébe tartozó vagy ahhoz kapcsolódó, a helyi közösség érdekeit szolgáló tevékenységek ellátásának támogatása a működési költségekhez, illetve programok megvalósításához történő hozzájárulás útján.

**2. Támogató megnevezése:**

Zsámbok község Önkormányzata 2116 Zsámbok, Bajza L. tér 10.

**3. A támogatás jellege:**nyílt pályázat

**4. A pályázat benyújtására jogosult, és - szükség szerint - a pályázatból kizárt pályázók meghatározása:**

Pályázat benyújtására jogosult a Zsámbok közigazgatási területén működő, ott székhellyel rendelkező civil szervezet, egyesület és alapítvány (együtt: civil szervezet).

**Nem jogosult pályázat benyújtására**az a civil szervezet:

1. aki a pályázati eljárásban döntés-előkészítőként közreműködő vagy döntéshozó,
2. a kizárt közjogi tisztségviselő,
3. az a)-b) pont alá tartozó személy közeli hozzátartozója,
4. olyan egyesület vagy alapítvány illetve ezek önálló jogi személyiséggel rendelkező olyan szervezeti egysége, amelyben az a)-c) pont alá tartozó személy vezető tisztségviselő, az alapítvány kezelő szervének, szervezetének tagja, tisztségviselője, az egyesület vagy alapítvány ügyintéző vagy képviseleti szervének tagja,
5. akinek a részvételből való kizártságának tényét a közpénzekből nyújtott támogatások átláthatóságáról szóló 2007. évi CLXXXI. törvény 13. § alapján a honlapon közzétették.

Ki kell zárni azt a pályázatot, amelynek a benyújtója a pályázaton – a pályázati eljárás bármely szakaszában fennálló körülményre tekintettel – nem részesülhet támogatásban.

**Nem részesülhet támogatásban** az a pályázó, aki

1. a pályázati kiírásban meghatározott tartalmi és formai követelményeknek nem megfelelő pályázatot nyújtott be és a hiánypótlást az erre való felhívásra sem teljesítette,
2. aki a támogatott tevékenységhez szükséges jogerős hatósági engedélyekkel nem rendelkezik,
3. a támogatási döntés tartalmát érdemben befolyásoló valótlan, hamis vagy megtévesztő adatot szolgáltatott vagy ilyen nyilatkozatot tett,
4. jogerős végzéssel elrendelt felszámolási, csőd-, végelszámolási vagy egyéb – a megszüntetésére irányuló, jogszabályban meghatározott – eljárás alatt áll,
5. jogszabályban, illetve a pályázati kiírásban a támogatási szerződés megkötésének feltételeként meghatározott nyilatkozatokat nem teszi meg, dokumentumokat nem nyújtja be, vagy a megtett nyilatkozatát visszavonja, vagy
6. nem felel meg az államháztartásról szóló 2011. évi CXCV. törvény 50. §. (1) bekezdése szerinti követelményeknek,
7. aki az előző öt évben a támogató által biztosított költségvetési támogatás felhasználásával jogszabályokban vagy támogatási szerződésben foglalt kötelezettségét megszegve még nem számolt el.

**5. A pályázat tartalmi és formai követelményei, a benyújtandó pályázatok példányszáma:**

A pályázatot a pályázati adatlapon kell benyújtani 1 eredeti, aláírt példányban.

**6. A pályázati dokumentációnak tartalmaznia kell:**

a pályázó megnevezését, székhelyét, levelezési címét, adószámát, bírósági nyilvántartásba vétel számát, a nyilatkozattételre jogosult személy nevét, elérhetőségét, a nyilvántartott tagok számát,

a pályázó számlavezető pénzintézetének megnevezését és a pályázó számlaszámát,

az igényelt támogatás célját, a felhasználásra vonatkozó tételes költségszámítást, megjelölve a pályázati cél megvalósításának kezdő és befejező időpontját.

**A pályázathoz csatolandó dokumentumok:**

a civil szervezetek Bírósági nyilvántartásba vételéről szóló okirat száma;

a civil szervezet hatályos alapszabálya, vagy működési egyéb alapdokumentumának a szervezet vezetője által hitelesített másolat;

nyilatkozat a közpénzekből nyújtott támogatások átláthatóságáról szóló 2007. évi CLXXXI. törvény szerinti összeférhetetlenség, illetve érintettség fennállásáról, vagy hiányáról;

közzétételi kérelem a c) pont szerinti érintettség fennállása esetén;

nyilatkozat arról, hogy a civil szervezetnek esedékessé vált és meg nem fizetett köztartozása nincs;

nyilatkozat arról, hogy a megszüntetésére irányadó jogszabályban meghatározott eljárás ellene nincs folyamatban;

nyilatkozat arról, hogy megfelel a rendezett munkaügyi kapcsolatok követelményeinek;

**7. A támogató rendelkezésére álló forrás megnevezése és összege**:

A pályázati forrás Zsámbok község Önkormányzat Képviselő-testületének 2021. évi költségvetéséről szóló rendeletében a civil szervezetek támogatására elkülönített  összeg.

**8. A költségvetési támogatásból elszámolható és el nem számolható költségek köre**:

  A támogatásból a pályázati adatlapon szereplő költségek számolhatók el.

**9. A finanszírozás módja**:

Az elnyert támogatási összeg előfinanszírozásban, a támogatási szerződés megkötését követő 30 napon belül kerül a kedvezményezett részére átutalásra. A támogatás vissza nem térítendő támogatás.

**10. A pályázat benyújtásának határideje, helye és módja:**

A pályázatot 2022. február 25-én  12.00 óráig kell lezárt borítékban a Zsámboki Polgármesteri Hivatalban (2116 Zsámbok, Bajza Lenke tér 10.) személyesen benyújtani. A borítékra rá kell írni: „Civil szervezetek támogatása 2022”.

**11. A pályázattal kapcsolatos hiánypótlás lehetősége és feltételei:**

Hiánypótlásra nincs lehetőség

**12. A pályázatok elbírálásának határideje, főbb szempontjai, a pályázat eredményéről történő értesítés módja és határideje:**

A Képviselő-testület a benyújtott pályázatokról a követező képviselő-testületi ülésen dönt. A döntésről a polgármester a pályázót 5 munkanapon belül írásban értesíti.

**13. A költségvetési támogatás felhasználására vonatkozó feltételek:**

1. a támogatást csak a pályázati döntés szerinti célra lehet felhasználni,
2. a támogatás a naptári évben keletkezett  költségekre számolható el,
3. a támogatással legkésőbb 2023. január 15-éig el kell számolni,
4. az elszámolás pénzügyi és a támogatott cél megvalósulását részletesen leíró szöveges beszámolóból áll
5. a pénzügyi beszámolóhoz csatolni kell a számlák hitelesített másolatát,
6. a támogatást a támogató a támogatási szerződés megkötését követő 30 napon belül utalja át kedvezményezett számlájára,
7. a jogosulatlanul igénybe vett támogatást az erre történő felhívástól számított 15 napon belül vissza kell fizetni
8. a támogatással és a felhasználásával kapcsolatos bizonylatokat öt évig köteles a kedvezményezett megőrizni és ellenőrzés esetén bemutatni
9. a kedvezményezett az adataiban bekövetkezett változásokat köteles a támogatónak 15 napon belül bejelenteni
10. A támogató jogosult a támogatási szerződéstől elállni, azt felmondani, ha az alábbiakban foglalt feltételek közül legalább egy bekövetkezik:

ja) hitelt érdemlően bebizonyosodik, hogy a kedvezményezett a támogatási döntést érdemben befolyásoló valótlan, hamis adatot szolgáltatott a támogatási igény benyújtásakor,

jd) a kedvezményezett neki felróható okból megszegi a támogatási szerződésben foglalt kötelezettségeit, így különösen nem tesz eleget ellenőrzéstűrési kötelezettségének, és ennek következtében a költségvetési támogatás szabályszerű felhasználását nem lehet ellenőrizni,

jf) a kedvezményezett a támogatási szerződésben meghatározott határidőig sem teljesítette vagy nem megfelelően teljesítette a beszámolási kötelezettségét.

A támogatási szerződést a képviselő-testület nevében a polgármester köti meg a kedvezményezettel, a döntésről szóló értesítés kézhezvételétől számított 30 napon belül.

**14. A pályázattal kapcsolatos felvilágosítás adása:**

A pályázattal kapcsolatban felvilágosítást Nagyné dr. Szabó Judit jegyző ad a 06 28 462-107 telefonszámon, e-mailen (jegyzo@zsambok.hu)  vagy személyesen a Polgármesteri Hivatalban ügyfélfogadási időben.

**15. A pályázat elkészítése során kötelezően használandó dokumentumok mintái:**

A pályázatot a csatolt pályázati adatlapon, a szükséges nyilatkozatokat a 1. és 2. és 3. számú minta alapján kell megtenni. A nyomtatványok letölthetők az önkormányzat  [www.zsambok.hu](http://www.zsambok.hu) honlapjáról illetve beszerezhetők a Zsámboki Polgármesteri Hivatalban.

Zsámbok, 2022. február 15.

Holló Ilona

polgármester